b'\n_START_ARTICLE_\nVolkswagen Golf\n_START_SECTION_\nAjalugu\n_START_PARAGRAPH_\nVolkswagen Golf on autoajalooliselt t\xc3\xa4htis automudel. Ta on tootmises, k\xc3\xbcll mitte t\xc3\xa4pselt algsel kujul, alates 1974. aastast kuni t\xc3\xa4nap\xc3\xa4evani. Samuti oli Golf v\xc3\xa4ga t\xc3\xa4htis auto Volkswagenile, sest 1970. aastate alguses oli Volkswagen t\xc3\xb5sistes rahalistes raskustes. Volkswageni mudeli Beetle m\xc3\xbc\xc3\xbcginumbrid olid pidevalt langenud ja uute autode ostjatele ei pakkunud Volkswageni \xc3\xb5hkjahutuse ja tagamootoriga mudelid enam huvi. Saksa autogigandi p\xc3\xa4\xc3\xa4stjaks osutus tema kontrolli all olnud Auto Union, mille omand oli tuntud Audi automark. Auto Unioni kaudu p\xc3\xa4\xc3\xa4ses Volkswagen ligi Audi kogemustele vedelikjahutusega mootorite ja esirattaveo valdkonnas, mis olid vajalikud, et luua uus p\xc3\xb5lvkond Volkswageneid. Audi 50 kontseptsioonil p\xc3\xb5hinev Golf oli koos Audi 50 teisiku, Volkswagen Pologa uue p\xc3\xb5lvkonna Volkswagenite \xc3\xbcks esimesi liikmeid. Aastate jooksul arendas Volkswagen Audilt p\xc3\xa4ritud Golfi ja Polot edasi ja omamoodi sai ring t\xc3\xa4is Audi A3 mudeli ilmumisega 1996. aastal, mis sisuliselt on Volkswagen Golf Audi pakendis.\n_START_SECTION_\nMk I (1974\xe2\x80\x931983)\n_START_PARAGRAPH_\nEsimese p\xc3\xb5lvkonna Golfi tootmine algas 1974. aastal. USA-s ja Kanadas m\xc3\xbc\xc3\xbcdi seda aastatel 1975\xe2\x80\x931984 Volkswagen Rabbiti ning Mehhikos Volkswagen Caribe nime all. Sellel oli vedelikjahutusega mootor, esirattavedu ja luukp\xc3\xa4ra kere. Ajakiri Wheels valis Golf Mk I 1975. aasta autoks._NEWLINE_Kuigi Golf ei olnud esimene auto sellise disaini ja tehnika kooslusega, oli see k\xc3\xb5igist eelmistest edukam just seep\xc3\xa4rast, et esindas seda koos Volkswagenite hea koostekvaliteedi ja usaldusv\xc3\xa4\xc3\xa4rse tehnika mainega. Golf Mk I disanis Itaalia autodisainer Giorgetto Giugiaro ItalDesign stuudiost._NEWLINE_1978. aastal alustas Volkswagen Pennsylvanias Westmorelandi maakonnas esimese Euroopa autotootjana USA-s autode tootmist. Uut tehast, mis ehitati selleks, et v\xc3\xa4hendada Rabbitite hinda USA-s, valiti juhatama endine Chevrolet\' juhtivt\xc3\xb6\xc3\xb6taja James Mclernon. McLernon \xc3\xbcritas Rabbitit "amerikaniseerida", pehmendades selle vedrustust ja kasutades salongis odavaid materjale. See ei meeldinud Volkswageni puristidele ega kompanii juhtidele Saksamaal ning alates 1983. aasta mudelitest hakati Pennsylvanias taas kasutama j\xc3\xa4igemaid amortisaatoreid ja vedrustust ning kvaliteetsemaid salongimaterjale. Tehas alustas samuti GTI mudeli tootmist USA turu jaoks. Esimene Volkswagen Caddy pikap, mis p\xc3\xb5hines Golf Mk I-l, toodeti samuti Pennsylvanias._NEWLINE_GTI versioon, mille tootmist alustati Euroopas 1976. ja USA-s 1983. aastal, l\xc3\xb5i \xc3\xbcle\xc3\xb6\xc3\xb6 nn Taskurakettide segmendi ja sellest ajast alates on teisedki autotootjad oma v\xc3\xa4ikeautode k\xc3\xb5rvale turule toonud sama mudeli sportversiooni. GTI oli esimene sportlik v\xc3\xa4ikeauto, millel v\xc3\xb5eti kasutusele k\xc3\xbctuse sissepritse, mis t\xc3\xb5stis 1588\xc2\xa0cm\xc2\xb3 mootori v\xc3\xb5imsuse 85\xc2\xa0kW-ni. Aastal 2004 kuulutas ajakiri "Sports Car International" GTI Mk I 1980. aastate paremuselt kolmandaks autoks. USA-s tunti Mk I GTI-d kui Rabbit GTI-d. GTI sai \xc3\xbcle maailma tuntuks "igamehe Porschena"._NEWLINE_1980. aastal l\xc3\xa4bis Golf v\xc3\xa4limuseuuenduse. Mudel sai suuremad tagatuled, suuremad kaitserauad, ruudukujulised esilaternad ja moodsama armatuurlaua._NEWLINE_Kabriolettversiooni Cabrio m\xc3\xbc\xc3\xbcdi 1980\xe2\x80\x931993. Golf Mk II-st kabriolettversiooni ei tehtud ja sellep\xc3\xa4rast toodeti Mk I Cabriot kuni Mk III tutvustamiseni.\n_START_SECTION_\nMk II (1983\xe2\x80\x931992)\n_START_PARAGRAPH_\nTeise p\xc3\xb5lvkonna Golfi tootmine algas 1983. aastal (USA-s 1985. aastal). Selle peamised uuendused olid suurem kere ja laiem mootorivalik. Lisati GTD, DOHC 1781\xc2\xa0cm\xc2\xb3 16-klapiline versioon reasneljasest GTI-st (saadaval oli ka juba teada-tuntud 8-klapiline GTI versioon), \xc3\xbclelaadimisega 8-klapiline G60 kahe- ja neljarattaveolise versioonina ning selle v\xc3\xb5idus\xc3\xb5iduversioon Rallye._NEWLINE_Golf Mk II-st on olemas v\xc3\xa4ga piiratud arvul (72 eksemplari) k\xc3\xa4sit\xc3\xb6\xc3\xb6na valminud variant G60, mida toodeti Volkswagen Motorsportsis. G60 kompressorit pruugiti koos 16-klapilise GTI mootoriga, sportk\xc3\xa4igukastiga ja Syncro nelikveos\xc3\xbcsteemiga. K\xc3\xb5ik G60-d toodeti viieukselistena (va 2 autot, mis toodeti kolmeukselisena), v\xc3\xa4rviti mustaks, 2 esitulega (mitte tavalise GTI 4 esitulega) iluv\xc3\xb5rega, millel oli unikaalne sinine (mitte punane nagu GTI-l) raam ja Motorspordi logo. Kuulujuttude kohaselt toodeti 2 eksemplari ka konditsioneeriga. 1989. aastal maksis G60 umbes 575 000 krooni. Enamik neist m\xc3\xbc\xc3\xbcdi VAGi juhtivt\xc3\xb6\xc3\xb6tajatele. G60 mootor arendas 212 hj, mis tegi sellest v\xc3\xb5imsaima GTI, mida Volkswagen eales tootnud oli, kuni Mk IV R32e tutvustamiseni aastal 2003._NEWLINE_Golfist ehitati ka offroad-versioon, mille nimi oli Golf Country. Sellel oli k\xc3\xb5rgem vedrustus, nelikvedu, k\xc3\xa4ngururauad, karterikaitse ja taha, v\xc3\xa4ljapoole autot paigutatud tagavararatas. Euroopas pakuti Countryt paljukiidetud 114 hj 1,8-liitrise 8-klapilise bensiinimootoriga ja 75 hj 1,6-liitrise GTD turbodiiselmootoriga. Golf Country oli eriti populaarne Kesk-Euroopas Alpide piirkonnas._NEWLINE_Golf Mk II tootmise ajal tehti sellele arvukaid v\xc3\xa4lismuudatusi. K\xc3\xb5ige m\xc3\xa4rkimisv\xc3\xa4\xc3\xa4rsem neist oli suuremate kaitseraudade lisamine 1989. ja 1990. aasta vahetusel Euroopa turul. Teine oluline muutus tehti esiuste k\xc3\xbcljeklaasides, mis p\xc3\xa4rast 1987. aastat paigaldati \xc3\xbches t\xc3\xbckis._NEWLINE_Ka teise p\xc3\xb5lvkonna Rabbitid valmistati USA-s esialgu Pennsylvanias, kuid kuna m\xc3\xbc\xc3\xbcginumbrid P\xc3\xb5hja-Ameerikas ei vastanud ootustele, pandi Westmorelandi tehas 1988. aasta juulis kinni. Edaspidi hakati Golfe USA-sse importima Saksamaalt ja Mehhikost._NEWLINE_Ajakiri Motor Trend valis 1985 GTI Mk II aasta autoks ja VWVortex valis selle parimaks Golfiks l\xc3\xa4bi ajaloo. Mk II GTI-l ei \xc3\xb5nnestunud olla sama edukas kui Golf Mk I, sest GTI f\xc3\xa4nnid olid suuremas vaimustuses Peugeot 205 GTIst.\n_START_SECTION_\nMk III (1991\xe2\x80\x931997)\n_START_PARAGRAPH_\nKolmanda p\xc3\xb5lvkonna Golfi tootmine algas novembris 1991, kuid P\xc3\xb5hja-Ameerikas j\xc3\xb5udis see m\xc3\xbc\xc3\xbcgile 1993. aastal. Kolmanda p\xc3\xb5lvkonna Golf valiti 1992. aasta autoks. Golf Mk III GTI variante (eriti reasneljase mootoriga) peeti sport-Golfidest seni k\xc3\xb5ige lahjemateks, kuna GTI Mk II-ga v\xc3\xb5rreldes oli auto mass tunduvalt suurem, aga v\xc3\xb5imsuselisa oli v\xc3\xa4ga v\xc3\xa4ike. Golf III-st on ka VR6 variant. Selle 2,8-liitrine VR6 mootor arendas 172 hj (128\xc2\xa0kW) ja see parandas 1285-kilose massiga auto d\xc3\xbcnaamikat m\xc3\xa4rgatavalt. Mk II GTI kaalus 285\xc2\xa0kg v\xc3\xa4hem, kuid sellel oli 1,8-liitrine mootor, mis arendas 137 hj (102\xc2\xa0kW)._NEWLINE_1993. aastal tutvustati kolmanda p\xc3\xb5lvkonna Golf GTI 16-klapilist versiooni. Mootor oli p\xc3\xb5him\xc3\xb5ttleiselt sama mis teistel versioonidel, kuid selle t\xc3\xb6\xc3\xb6mahtu oli suurendatud 2,0 liitrini ja t\xc3\xa4nu sellele kasvas mootori v\xc3\xb5imusus 148 hj-ni (110\xc2\xa0kW). Kuigi mootor oli VR6-ga v\xc3\xb5rreldes n\xc3\xb5rk, sai see Euroopas kiiresti populaarseks (P\xc3\xb5hja-Ameerikas ei m\xc3\xbc\xc3\xbcdud "\xc3\xb5iget" GTI-d, vaid VR6-t, millele olid kinnitatud GTI logod)._NEWLINE_Golf Mk III oli samuti 1990. aastate l\xc3\xb5pus ja 2000. aastate alguses Euroopas toimunud diislihulluse eelk\xc3\xa4ija, kuna Volkswagen tutvustas 1996 otsepritses\xc3\xbcsteemi Golf TDI-l. Mootori t\xc3\xb6\xc3\xb6maht oli 1,9 liitrit ja v\xc3\xb5imsus 108 hj (81\xc2\xa0kW). See ei olnud esimene diiselmootoriga auto, mille eriv\xc3\xb5imsus oli \xc3\xbcle 50 hj/l, kuid n\xc3\xa4itas avalikkusele diiselmootoriga autode eeliseid bensiiniga t\xc3\xb6\xc3\xb6tavate ees, mis seisnes eelk\xc3\xb5ige k\xc3\xb5rges p\xc3\xb6\xc3\xb6rdemomendis madalatel p\xc3\xb6\xc3\xb6retel. TDI n\xc3\xa4itajad olid 235 Nm ja 1900 p/min._NEWLINE_1990. aastatel spondeeris Volkswagen kolme kuulsa rokkb\xc3\xa4ndi turneesid ja lasi iga esineja auks v\xc3\xa4lja eriseeria Golfe: Golf Pink Floyd Edition (1994), Golf Rolling Stones Edition (1995) ja Golf Bon Jovi Edition (1996)._NEWLINE_1996. aastal lasi Volkswagen v\xc3\xa4lja 1000-eksemplarise 20. s\xc3\xbcnnip\xc3\xa4eva eriseeria kolmeukselisi Golf GTI-sid. Neil olid standardse GTI omadused, kuid erinevusi muudatusi oli mitu: ruudulipu ja GTI logoga Recaro sportistmed, punased turvarihmad, kroomitud golfipallikujuline k\xc3\xa4igukanginupp, punased triibud roolil ja k\xc3\xa4sipiduri kangil ning h\xc3\xb5bedased n\xc3\xa4idikud. Punane kujundus j\xc3\xa4tkus auto kerel: punased triibud kaitseraudadel ja punased pidurisadulad, BBS-i 16" kergmetallveljed, summuti kroomitud otsad ning toonitud udu- ja suunatuled. Lisaks sai valida kolme varustuselemendi vahel: elektriline katuseluuk, konditsioneer ja must metallikv\xc3\xa4rv. Kindlustusmaksed olid sellel samad mis tavalisel GTI-l, mis tegi sellest ihaldatud mudeli. Eriseeriat m\xc3\xbc\xc3\xbcdi ainult 6 v\xc3\xa4rvitoonis ja v\xc3\xa4ljalase, 1000 autot, jagunes j\xc3\xa4rgmiselt: 600 8-klapilist mudelit, 150 16-klapilist mudelit ja 250 TDI mudelit. Diiselmootoriga autod toodeti ainult Euroopa turu jaoks ja Suurbritannias neid ei m\xc3\xbc\xc3\xbcdud.\n_START_SECTION_\nVW Golf GTI 180 hj\n_START_PARAGRAPH_\nGolfi 25. aastap\xc3\xa4evaks lasti v\xc3\xa4lja, esialgu ainult Euroopas, GTI, mille mootor arendab v\xc3\xb5imsust 180 hj. Selles kasutati alumiiniumist mootoriplokki ja 6-k\xc3\xa4igulist k\xc3\xa4igukasti. K\xc3\xa4igukast ei ole vana, mida kasutati V6 4motionil. GTI Edition kiirendab 0\xe2\x80\x93100\xc2\xa0km/h 7,5 sekundiga. See on juba GTI v\xc3\xa4\xc3\xa4riline tulemus._NEWLINE_25. aastap\xc3\xa4eva erimudeli veermik on ka sportlikum kui kunagi varem: konkreetne vedrustus, madalam kliirens ja 18" veljed koos 225/40 ZR rehvidega. Selle tulemusena paranes teelp\xc3\xbcsivus m\xc3\xa4rgatavalt.\n_START_SECTION_\nVW Golf V5 4motion\n_START_PARAGRAPH_\n\xc3\x9csna varsti p\xc3\xa4rast seda, kui rahvas r\xc3\xa4\xc3\xa4kis Golf IV GTI pettumusest, lasi Volkswagen v\xc3\xa4lja Golf V5 4motioni, millel oli neljarattavedu, 6-k\xc3\xa4iguline k\xc3\xa4igukast ja tagumine multilinkvedrustus._NEWLINE_Nelikveoks kasutati Haldexi s\xc3\xbcsteemi (Volkswagen nimetas selle 4motioniks): see kasutab ABS andurit, et saada infot v\xc3\xa4\xc3\xa4ndest, mida oleks vaja kanda tagumistele ratastele._NEWLINE_Kuna t\xc3\xa4iesti uus sidur paikneb tagasilla l\xc3\xa4hedal, siis tuli k\xc3\xbctusepaak ja tagavedrustus t\xc3\xa4iesti \xc3\xbcmber muuta. Sellega lahendas Volkswagen ka Golf 4 juhitavuse probleemi: juhitavus paranes m\xc3\xa4rgatavalt.\n_START_SECTION_\nVW Golf R32\n_START_PARAGRAPH_\nP\xc3\xa4rast huvilistelt tulnud tagasisidet GTI, V5 ja V6 eba\xc3\xb5nnestumisest, otsustas Volkswagen, et see on viimane v\xc3\xb5imalus t\xc3\xb5sta uue Golf 4 mainet, lastes v\xc3\xa4lja "\xc3\xbcligolfi" R32._NEWLINE_Nimi R32 vihjab Golfi suurimale mootorile l\xc3\xa4bi aegade: 3,2 l. See mootor oli just teinud deb\xc3\xbc\xc3\xbcdi k\xc3\xb5ige v\xc3\xa4iksema mootoriga Phaetonil. V\xc3\xb5rreldes 2,8 l mootoriga oli sellel pikem kolvik\xc3\xa4ik, uus sisselaskekollektor ja suuremad klapid. Kui 2,8 l mootor arendas v\xc3\xb5imsust 201 hj, siis uus 240 hj. Sellest piisas, et olla v\xc3\xb5imsam Focus RS-st, Audi S3-st ja Subaru WRX-st. Golf 4 R32 tippkiirus on 245\xc2\xa0km/h, kiirendus 0\xe2\x80\x93100\xc2\xa0km/h on 6,3 s. Kiirendus peaks olema parem, kuid auto t\xc3\xbchimass on 1477\xc2\xa0kg. See on 200\xc2\xa0kg rohkem kui Ford Focus RS._NEWLINE_R32 kasutab samuti 6-k\xc3\xa4igulist k\xc3\xa4igukasti, Haldexi s\xc3\xbcsteemiga elektrooniliselt kontrollitavat nelikvedu, multilink-tagavedrustust. R32 kliirens on 10\xc2\xa0mm madalam. See kiirendas rooli reageerimist, kasutades Audi TT roolis\xc3\xbcsteemi. Pidurid on p\xc3\xa4rit Volkswagen Passat W8-lt. 18" valuveljed on madalate rehvidega, v\xc3\xa4hendades spoilerite abil \xc3\xb5hutakistustegurit 0,34-lt 0,32-ni._NEWLINE_R32 oli kallim kui Focus RS ja Impreza WRX, kuid odavam kui Subaru Impreza WRX STI ja Mitsubishi Lancer EVO. Kokku toodeti Volkswagen Golf R32 5000 eksemplari, kuni tuli v\xc3\xa4lja Volkswagen Golf 5.\n_START_SECTION_\nMk V 2003\xe2\x80\x932008\n_START_PARAGRAPH_\nVW Golf 5-lt eemaldati saladuskate oktoobris 2003 Frankfurdi moto\xc5\xa1\xc3\xb5ul ja Euroopas tuli see m\xc3\xbc\xc3\xbcki kuu aega hiljem. M\xc3\xa4lestamaks seda hetke, nimetati Wolfsburg n\xc3\xa4dalaks \xc3\xbcmber Golfsburgiks. P\xc3\xb5hja-Ameerikas j\xc3\xb5udis Golf 5 m\xc3\xbc\xc3\xbcki 2006, taaselustades mudeli Rabbit. Enamusel reklaamtr\xc3\xbckistel kujutati vana logo (jooksev j\xc3\xa4nes) koos fraasiga: "Ta on tagasi 14 490 USA dollariga"._NEWLINE_P\xc3\xb5hja-Ameerikas, kus SEATi ja \xc5\xa0kodat ei esindatud, n\xc3\xb5udis Volkswagen, et taaselustataks Rabbiti kaubam\xc3\xa4rk._NEWLINE_Mootorid ja k\xc3\xa4iguosa v\xc3\xb5isid eri mandritel olla erinevad, kuid Golf 5 on saadaval ainult 4-silindrilise bensiini- ja diiselmootoriga ning uue p\xc3\xb5lvkonna TDI mootoriga. K\xc3\xa4igukastide valik oli: manuaal-, automaat-, tiptronic ja DSG k\xc3\xa4igukast. P\xc3\xb5hja-Ameerika mudelitel kasutati sama 2,5-liitrist 5-silindrilist bensiinimootorit, mis oli sellel turul ka Jettal ja New Beetle\'il, kuigi alates 2008. aastast sai mootor 20 hj (15\xc2\xa0kW) v\xc3\xb5imsuselisa. P\xc3\xb5hja-Ameerikas sai valida 5-k\xc3\xa4igulise manuaal- ja 6-k\xc3\xa4igulise automaatk\xc3\xa4igukasti vahel._NEWLINE_GTI-d hakati tootma 4-silindrilise 2,0-liitrise turbomootoriga, mille v\xc3\xb5imsus oli 200 hj (147\xc2\xa0kW), k\xc3\xa4igukastiks sai valida ka 6-k\xc3\xa4igulise DSG._NEWLINE_2005. aasta septembris hakati tootma ka Golf 5 GT-d, mis kasutas 1,4 l topelt\xc3\xbclelaadimisega (TSI) mootorit v\xc3\xb5i 2,0 l TDI-d. M\xc3\xb5lemad mootorid arendasid v\xc3\xb5imsust 125\xc2\xa0kW (170 hj) ja diisel oli saadaval ka 140 hj (103\xc2\xa0kW) versioonis (Suurbritannias). Nende mootoritega saavutati kiirendus 0\xe2\x80\x93100\xc2\xa0km/h 6-k\xc3\xa4igulisel bensiinimootoril 7,9 s ja DSG-l 7,7 s ning diiselmootoril 8,2 s. VW Golf 5 GT-d ei m\xc3\xbc\xc3\xbcdud Kanadas ega USA-s._NEWLINE_Golf 5-st ei tehtud kabrioletti. Volkswagen Eost on kutsutud Golf 5 kabriolettversiooniks, kuigi Eose kereosad ei \xc3\xbchti \xc3\xbchegi teise Volkswageniga, kuid auto on ehitatud Golf 5 platvormile._NEWLINE_K\xc3\xb5ige uuem versioon Golf 5-st on universaalkerega, mida esitleti Genfi auton\xc3\xa4itusel 2007. aastal. P\xc3\xb5hja-Ameerikas m\xc3\xbc\xc3\xbcakse seda Jetta Sportwagoni nime all._NEWLINE_2004. aasta detsembris esitleti Golf Plusi. See on 95\xc2\xa0mm k\xc3\xb5rgem kui tavaline Golf, kuid 150\xc2\xa0mm l\xc3\xbchem kui mahtuniversaal Volkswagen Touran._NEWLINE_2006. aastal Pariisi moto\xc5\xa1\xc3\xb5ul esitleti Cross Golfi, Golf Plusi offroad-versiooni. See t\xc3\xb6\xc3\xb6tati v\xc3\xa4lja nende inimeste poolt, kelle toodang on ka Golf R32 ja Cross Polo. Cross Golf on saadaval ainult esiveolisena. Mootoriks saab valida 1,6 l ja 1,4 l TSI bensiinimootori ning 1,9 l TDI ja 2,0 l TDI diiselmootori. Suurbritannia versioon kandis nime Golf Plus Dune ja kasutas 1,9 l TDI mootorit._NEWLINE_Golf V-st lasti samuti v\xc3\xa4lja erimudelieid.\n_START_SECTION_\nGolf 5 GT\n_START_PARAGRAPH_\nGolf 5 GT-d pakuti kahe mootoriga: 1,4 l TSI bensiinimootori ja 2,0 l TDI diiselmootoriga. M\xc3\xb5lemad arendasid v\xc3\xb5imsust 125\xc2\xa0kW (170 hj). Diiselmootori j\xc3\xb5umoment on 350 Nm, rohkem kui tippmudelil R32. Bensiinimootoriks oli uus TSI topelt\xc3\xbclelaadimisega mootor. \xc3\x9clelaadimisel kasutatakse kompressorit, mis t\xc3\xb6\xc3\xb6tab kuni teatud p\xc3\xb6\xc3\xb6reteni, mille j\xc3\xa4rel hakkab t\xc3\xb6\xc3\xb6le turbokompressor. See s\xc3\xbcsteem v\xc3\xb5imaldab mootori head t\xc3\xb5mmet kogu p\xc3\xb6\xc3\xb6retevahemikus: kompressor annab j\xc3\xb5udu madalatel p\xc3\xb6\xc3\xb6retel ja turbo k\xc3\xb5rgetel. Tulemuseks ei ole turbo viivitust ja umbes sama v\xc3\xb5imsus, mida arendab 2,4-liitrine mootor, kuid seda \xc3\xb6konoomsemalt._NEWLINE_M\xc3\xb5lemad mootorid on saadaval ka DSG k\xc3\xa4igukastiga. Kiirendus 0\xe2\x80\x93100\xc2\xa0km/h on bensiinimootoril 7,9 s (6-k\xc3\xa4iguline manuaalk\xc3\xa4igukast), 7,7 s (DSG) ja diiselmootoril 8,2 s, tippkiirus on 220\xc2\xa0km/h._NEWLINE_Golf GT kasutab samasid pidureid mis GTI (312\xc2\xa0mm ventileeritavad esikettad ja 286\xc2\xa0mm tagumised). Vedrustus on tavalisest Golfist 15\xc2\xa0mm madalam, kasutatakse GTI vedrustust ja seadeid. Veljem\xc3\xb5\xc3\xb5t on 7Jx17, rehvid 225/45/17.\n_START_SECTION_\nGolf 5 GTI\n_START_PARAGRAPH_\nGolf 5 GTI taastas oma kunagise eelk\xc3\xa4ija mk 1 maine. Kasutatakse 2,0-liitrist 4-silindrilist turbomootorit FSI (otsepritsega \xe2\x80\x93 Fuel Stratified Injection), mille v\xc3\xb5imsus on 200 hj (147\xc2\xa0kW). Kereks pakutakse 3- ja 5-ukselist luukp\xc3\xa4ra ning valida saab 6-k\xc3\xa4igulise manuaalk\xc3\xa4igukasti ja 6-k\xc3\xa4igulise DSG (mille k\xc3\xa4iguvahetus on 8 ms kiirem) vahel._NEWLINE_GTI ideeautot esitleti 2003. aastal Frankfurdis auto\xc5\xa1\xc3\xb5ul. 2006. a. jaanuaris deb\xc3\xbcteeris GTI P\xc3\xb5hja-Ameerikas Los Angeleses auto\xc5\xa1\xc3\xb5ul. Uus GTI on oma eelk\xc3\xa4ijast kallim. Seda p\xc3\xb5hjendati tehniliste ja v\xc3\xa4limuse muutustega._NEWLINE_"Automobile Magazine" nimetas Golf 5 GTI 2007. aasta autoks.\n_START_SECTION_\nGolf 5 R32\n_START_PARAGRAPH_\n2005. a. septembri l\xc3\xb5pus tuli m\xc3\xbc\xc3\xbcgile Golf 5 R32. See oli saadaval t\xc3\xa4iustatud 3,2-liitrise VR6 mootoriga, mida kasutati Golf 4-l, 10 lisahobuj\xc3\xb5uga, mis saavutati uuendatud sisselaskekollektoriga. Mootori v\xc3\xb5imsus on n\xc3\xbc\xc3\xbcd 250 hj (184\xc2\xa0kW / 6300 p/min), moment j\xc3\xa4i samale tasemele \xe2\x80\x93 320 Nm. Tippkiirus on elektroonselt piiratud 250\xc2\xa0km/h. Kiirendus 0\xe2\x80\x93100\xc2\xa0km/h on 6,5 s ja 6,2 s (DSG)._NEWLINE_V\xc3\xb5rreldes Golf 4 R32-ga on see 0,1 s kiirem, seejuures on auto umbes 40\xc2\xa0kg raskem. \xc3\x9clekandeks kasutatakse Haldex s\xc3\xbcsteemiga 4motion nelikvedu, 18" 20 kodaraga valuvelgesid. Pidurikettad on siniseks v\xc3\xa4rvitud supportitega ning 345\xc2\xa0mm esi- ja 310\xc2\xa0mm tagumiste piduriketastega._NEWLINE_USA-s tuli Golf 5 R32 m\xc3\xbc\xc3\xbcgile 2007. aasta augustis.\n_START_SECTION_\nGolf 5 GTI edition 30\n_START_PARAGRAPH_\nJ\xc3\xa4tkates GTI aastap\xc3\xa4evadele p\xc3\xbchendatud erimudelite eduga, lasti v\xc3\xa4lja GTI 30. aasta eriversioon._NEWLINE_See saabus m\xc3\xbc\xc3\xbcgile 2006. aasta novembris hinnaga 22 290 Suurbritannia naela. Alguses oli toodang piiratud 1500 eksemplariga. Edition 30 oli saadaval kuues toonis: tornaadopunane, must, valge, peegelh\xc3\xb5be (metallik), terashall (metallik), teemantmust (metallik). V\xc3\xb5rreldes standardmudeliga, olid muudatused j\xc3\xa4rgnevad: mootor on 30 hj v\xc3\xb5imsam (kuulujutud liikusid, et see oli kiirem kui R32), kerev\xc3\xa4rvi liistud, Votex esispoiler, R32 toonitud tagumised tuled, golfipalli kujutisega k\xc3\xa4igukanginupp, h\xc3\xb5bedane plaat kirjaga "30 Edition", punase niidiga \xc3\xb5mmeldud viini nahast ja interlagose riidesegust sisemus, 18" BBS Pescara v\xc3\xb5i 18" Monza II musta v\xc3\xa4rvi veljed._NEWLINE_Kiirendus 0\xe2\x80\x93100\xc2\xa0km/h on 30 Editionil 6,8 s (6,6 s DSG-ga) ja tippkiirus on 245\xc2\xa0km/h.\n_START_SECTION_\nGolf 5 Fahrenheit edition\n_START_PARAGRAPH_\n2006. aasta oktoobris lasti Playboy h\xc3\xa4\xc3\xa4rberis v\xc3\xa4lja Fahrenheit edition GTI ja GLI mudelitest. Need olid esimesed spetsiaalselt P\xc3\xb5hja-Ameerika jaoks tehtud eriseeria GTI ja GLI mudelid._NEWLINE_GTI Fahrenheit eristub tavalisest GTI-st Lamborghini Gallardo oran\xc5\xbei v\xc3\xa4rvi, spetsiaalse Fahrenheiti logo, p\xc3\xbchendusega plaadiga roolil, kerev\xc3\xa4rvi sisemuse, oranzi \xc3\xb5mblustega DSG hoova, rooli, k\xc3\xa4sipiduri pideme, p\xc3\xb5randakatete (punane GTI logo on eemaldatud) ja eriv\xc3\xa4rvi 18" Charleston velgede poolest._NEWLINE_Fahrenheiti mudel oli saadaval ainult DSG k\xc3\xa4igukastiga. Kokku toodeti Fahrenheiti mudelit GTI-d 1200 tk (Kanadasse 150) ja GLI-d 1200 tk (ei olnud Kanadas saadaval). USA-s maksis Fahrenheiti mudel alates 27 665 USA dollarit.\n_START_SECTION_\nGolf 5 GTI W12-650\n_START_PARAGRAPH_\nVolkswagen eemaldas katte GTI W12-650\'lt GTI Festivalil W\xc3\xb6rthersee\'s Austrias 2007. aasta mais. Tegemist on Concept\'ga, mida on toodetud ainult \xc3\xbcks eksemplar._NEWLINE_Autol on 6,0 l W12 biturbo mootor, v\xc3\xb5imsusega 650 hj (478\xc2\xa0kW, 720 Nm). Kiirendus 0\xe2\x80\x93100\xc2\xa0km/h v\xc3\xb5tab aega 3,7 s ja tippkiiruseks on 320\xc2\xa0km/h. Auto on 70\xc2\xa0mm madalam ja 160\xc2\xa0mm laiem, kui tavaline GTI, keskmootor, carbon katusega.\n_START_SECTION_\nMk VI 2008\xe2\x80\x932012\n_START_PARAGRAPH_\nSee n\xc3\xa4eb v\xc3\xa4lja \xc3\xbcsna eelk\xc3\xa4ija moodi ja ka tehnika on sarnane, aga see on vaiksem, mugavam, s\xc3\xa4\xc3\xa4stlikum ja kvaliteetsem. Moodsad lahendused on aga kohati probleemsed. Sisemus on palju parem kui eelk\xc3\xa4ijal ja materjalid peavad h\xc3\xa4sti vastu. S\xc3\xb5iduomadused on head. Disain on tagasihoidlik. Lisavarustust pakuti palju. Talviti v\xc3\xb5ivad jupsida ukselukud, trossi vahetus maksab 60 eurot, lukuvahetus 300 eurot. Mootorivalikus olid vabalthingavad, turbo ja kompressoriga bensiinimootorid ja m\xc3\xb5ned diislid. Vabalthingavad mootorid on t\xc3\xb6\xc3\xb6kindlad, aga turboga (TSI) mootorid on parema d\xc3\xbcnaamika ja k\xc3\xbctusekulu suhtega. Turbomootorid (TSI) ja kahe siduriga k\xc3\xa4igukastid (DSG) on probleemsed. Veermik on mugav ja vastupidav. Golf hoiab h\xc3\xa4sti hinda, VI p\xc3\xb5lvkonna mudeli saab kasutatuna alates 7000 eurost. Hooldev\xc3\xa4lp on 30 000\xc2\xa0km v\xc3\xb5i 2 aastat.\n_START_SECTION_\nMk VII 2013 \xe2\x80\x93 praeguseni\n_START_PARAGRAPH_\nM\xc3\xa4rtsis 2014 m\xc3\xbc\xc3\xbcdi seda Eestis 28 t\xc3\xbckki.\n_START_SECTION_\nVolkswagen Golf VII R\n_START_PARAGRAPH_\nVolkswagen Golf R on Volkswagen Golfi v\xc3\xb5imsaim versioon. Seda on toodetud Golfi 6. ja 7. p\xc3\xb5lvkonna p\xc3\xb5hjal. Lisaks tehti Golfi 4. ja 5.p\xc3\xb5lvkonna p\xc3\xb5hjal versiooni R32. 7.p\xc3\xb5lvkonna versioonide hulka saabas ka Golf R Variant (universaal). Golf R-l on 2,0 R4 turboga bensiinimootor, mis arendab 300 hobuj\xc3\xb5udu (29 hj rohkem kui eelmisel R-l ja 80 hj rohkem kui praegusel GTi-l) ja 380\xc2\xa0nm p\xc3\xb6\xc3\xb6rdemomenti ning kiirendab 0\xe2\x80\x93100\xc2\xa0km/h 5,1 sekundiga (DSG-ga 4,9). See on nelikveoline ja selle k\xc3\xbctusekulu on 7,1 l/100\xc2\xa0km ja CO\xe2\x82\x82 heide 165 g/km. R-Golfi maksimaalkiirus on 250\xc2\xa0km/h ja see kaalub 1,5 tonni (96\xc2\xa0kg raskem kui praegune GTI, aga 46\xc2\xa0kg v\xc3\xa4hem kui eelmisel R-l). Juhiabis\xc3\xbcsteemidest on saadaval n\xc3\xa4iteks ESC Sport ja Drive Select. P\xc3\xb5hikonkurendid on Mercedes-Benz A45 AMG (Golf on odavam, kuid n\xc3\xb5rgem) ja Audi S3.'